# Blekingegade-sagen

### Fra Wikipedia, den frie encyklopædi

Du har nye beskeder (forskel fra næstsidste redigering).
Blekingegade. Amager. 2004

Blekingegade-sagen omhandler en gruppe mennesker, som begik alvorlig kriminalitet med et politisk venstreorienteret formål, der bl.a. gik på at støtte Folkefronten til Palæstinas Befrielse. Efter opdagelsen af den lejlighed i København, som var "bandens" tilholdssted, beliggende på Blekingegade 2, 1. sal, fik sagen i pressen navn efter adressen.

Gruppen bestod af 7 yngre mænd, der i løbet af 1980'erne begik en række røverier i banker, på posthuse, i stormagasinet Daells Varehus og mod en pengetransport i Lyngby i 1983.[1] Hertil kom tyverier af våben og ammunition i Norge og Sverige, som blev hjemført til lejligheden i Blekingegade og opbevaret dér.

Det alvorligste forhold var skuddrabet på den 22-årige politibetjent Jesper Egtved Hansen i forbindelse med røveriet mod Købmagergade Postkontor 3. november 1988. Blekingebanden fik et udbytte på ca. 10 mio. kr. ved røveriet.

Politiets efterforskning af drabet, der på grund af mistanken om politiske motiver også involverede Politiets Efterretningstjeneste (PET), førte til anholdelse af 4 af gruppens medlemmer i april 1989. I maj 1989 var et af de medlemmer, som var på fri fod, udsat for et trafikuheld, hvor han kørte galt på Kongevejen mellem Holte og Birkerød. Det førte til afsløring af lejligheden i Blekingegade med dens særdeles farlige lager af eksplosive objekter og våben samt drejebøger til røverier, som politiet endnu ikke havde opklaret. Samtidig førte afsløringen af bandens tilholdssted til en en yderligere anholdelse af de øvrige medlemmer af gruppen.

Retssagen mod 7 af de tiltalte fandt sted ved et nævningeting i Østre Landsret i september 1990 og afsluttedes 2. maj 1991 med domfældelse. Tre af bandens medlemmer idømtes hver 10 års fængsel, mens de øvrige fik henholdsvis 8, 7, 3 og 1 års fængsel. To tiltalte erkendte delvis, mens tre nægtede og de afslog alle at fortælle, hvem der i øvrigt havde deltaget i røveriet. Dommene er for Købmagergaderøveriet, groft hæleri, overtrædelse af våbenloven og omfattende dokumentfalsk. På grund af manglende bevis for, hvem der affyrede det dræbende skud, blev ingen af dem dømt for drabet på politibetjenten, men for røveri af særlig farlig karakter. Én af de tiltalte, som var af schweizisk nationalitet, fik sin sag behandlet senere, fordi han blev pågrebet i Tyrkiet og først skulle udleveres derfra. Han blev ligeledes straffet for røveriet, men ikke for drabet.

Retssagen fandt sted under store sikkerhedsforanstaltninger, og det forhold, at sagen indeholdt materiale fra aflytninger foretaget af PET, og som anklagemyndigheden forsøgte at holde tilbage fra forsvarerne (og pressen) i videst mulig udstrækning, gav anledning til en hel del offentlig debat. Anklagemyndighedens vægring blev indbragt for retten, hvor der faldt dom for, at en del af materialet skulle udleveres.

Sagen fik massiv omtale. Dels fordi de dømte tilsyneladende begik deres forbrydelser for at skaffe penge til venstreorienterede internationale organisationer, dels fordi alle implicerede gik fri for drabstiltalen, selv om man vidste, at én af dem var den skyldige..

De tre dømte, som fik fængsel i 10 år, blev prøveløsladt i slutningen af 1995. Den schweiziske mand, der fik en dom på 8 års fængsel i oktober 1993, blev prøveløsladt i februar 1997 og udvist til Schweiz.

Peter Øvig Knudsens bog Blekingegadebanden - den danske celle udkom i foråret 2007, og blev hurtigt en bestseller. I august samme år kom det frem, at der arbejdes på en tv-serie og en film om Blekingegadebanden.

## [redigér] Medlemmer

Den maoistiske gruppe Kommunistisk Arbejdskreds (KAK) blev i 1960'erne etableret af bl.a. Gotfred Appel. Nogle af personerne fra denne gruppe blev senere til Blekingegadebanden gennem Kommunistisk Ungdomsforbund (KUF), en afdeling af KAK, bl.a. den nu afdøde Jens Holger Jensen.[2]

- Torkil Lauesen
- Carsten Nielsen
- Niels Jørgensen
- Jan Weimann
- Bo Weimann
- Peter Døllner
- Karsten Møller Hansen
- Marc Rudin (alias Jihad Mansour)[3]

I 2005 var Torkil Lauesen igen i mediernes søgelys efter det kom frem at han var blevet ansat i Københavns Kommune i Kvarterløft Nørrebro.[4][5]

## [redigér] Henvisninger

### [redigér] Noter

1. ↑ TV2 (pmol), "Politiet tilsidesatte tip fra PET", tv2.dk Nyhederne, 21. januar 2007.
2. ↑ David Birch, "Find Holger!", 24timer, 20. marts 2007.
3. ↑ Marc Rudin, PFLP Supporter, Sentenced To 8 Years In Prison In Denmark
4. ↑ TV2 (dabu), "Blekingegade-sag under tilsyn", tv2.dk Nyhederne, 19. oktober 2005.
5. ↑ Gitte Olsgaard, "Kulturborgmester vil fyre Blekingegade-medlem", DR P4 København, 15. august 2005

### [redigér] Generelle

- Peter Øvig Knudsen, Blekingegadebanden – Den danske celle, Bind 1, Gyldendal, 2007. ISBN 9788702043693. Første kapitel er tilgængelige fra Gyldendals hjemmeside.
- Blekingegadesagen, Leksikon for det 21. århundrede.
- Claus Majling, Blekingegadesagen. Tilgået 28. marts 2007.

## [redigér] Eksterne henvisninger

- Blekingegade-sagen Links til bøger, baggrundsmateriale, leksikaartikler og udgivelser, plus en tidslinje 1963-1991 (Modkraft.dk/Tidsskriftcentret).

Hentet fra "http://da.wikipedia.org../../../b/l/e/Blekingegade-sagen.html"

Kategori: Kriminalsager

##### Views

- Artikel
- Diskussion
- Nuværende version

##### deltagelse

- Velkommen
- Skribentforside
- Projekter
- Seneste ændringer
- Hjælp

##### organisation

- Donation
- Kontakt os

##### Søg

##### Andre sprog

- ‪Norsk (bokmål)‬